Nagyberki Önkormányzat Képviselőtestületének

3/2001.(03.20.)  számú rendelete

AZ ÖNKORMÁNYZAT VAGYONÁRÓL
A  Nagyberki Önkormányzat Képviselő-testülete A helyi Önkormányzatokról szóló 1990. évi LXV. törvény 79. § b) pontja, valamint a 80.§. (1) bekezdése alapján, az ott biztosított felhatalmazás szerint – figyelembe véve Az államháztartásról szóló 1992. Évi XXXVIII. Tény 108.§. (1) és (2) bekezdésben, valamint az egyes állami tulajdonban lévő vagyontárgyak önkormányzatok tulajdonába adásáról szóló 1991. Évi XXXIII. Törvény rendelkezéseit – az alábbi rendeletet alkotja meg az önkormányzat vagyonáról és a vagyonnal kapcsolatos jogokról és kötelezettségekről:

I. fejezet  

Az önkormányzat vagyona, a vagyon csoportosítása

Az önkormányzat vagyona, a rendelet hatálya

1. § (1) E rendelet hatálya kiterjed az önkormányzati vagyonra, beleértve:

· az önkormányzat által alapított és fenntartott saját költségvetési szervek,

· intézmények vagyonát,

· az önkormányzat társulásba vitt vagyonát, valamint 
· vállalkozásba vitt vagyont.
(2) E rendelet szempontjából önkormányzati vagyon:

      a/ az önkormányzat ingatlan és ingó tulajdona,

      b/ az önkormányzatot megillető vagyoni értékű jogok, valamint 

      c./ az önkormányzat követelései.

 Az a) - c) pontokban meghatározott önkormányzati vagyon szempontjából azonban nem lehet figyelmen kívül hagyni az önkormányzat kötelezettségeit, mint az önkormányzati vagyont csökkentő tételt. 

2.§ A rendelet hatálya- jogszabály alapján – nem terjed ki a lakások és nem lakás céljára szolgáló helyiségek bérletére és elidegenítésére.

                                  Az önkormányzati vagyon csoportosítása

3. § Az önkormányzati vagyon áll:

       a/ a törzsvagyonból, valamint 

       b./ az egyéb vagyonból.

4.§ (1) Az önkormányzat vagyona forgalomképesség alapján lehet:

            a/ forgalomképtelen,

            b/ korlátozottan forgalomképes,

            c/ forgalomképes.

(2) A forgalomképtelennek besorolt önkormányzati vagyontárgy, illetve vagyonrész nem elidegeníthető, nem megterhelhető, vállalkozásba, gazdasági társaságba nem vihető.
A forgalomképtelen besorolást kapott vagyontárgy értékesítésre vonatkozó szerződés semmis. 

(3) A korlátozottan forgalomképesnek besorolt önkormányzati vagyontárgyak esetében a vagyon elidegenítés, megterhelés, vállalkozásba gazdasági társaságba vitel, egyéb hasznosítás (bérbe adás) feltételeit törvény, vagy e rendelet határozza meg. 

(4) A forgalomképesnek besorolt önkormányzati vagyontárgy, illetve vagyonrész elidegenítése, megterhelése, vállalkozásba, gazdasági társaságba vitele, illetve egyéb hasznosítása, azaz a tulajdonosi jogok gyakorlása az e rendeletben meghatározottak szerint történhet. 

5. §. Az önkormányzat törzsvagyona forgalomképtelen, illetve korlátozottan fogalomképes lehet.

6. § Az önkormányzat egyéb vagyona körébe a forgalomképes vagyonelemek tartoznak. 

                                    Az önkormányzat törzsvagyona

7. § Az önkormányzat törzsvagyonába azok a vagyonelemek tartoznak, amelyek közvetlenül kötelező önkormányzati feladat – és hatáskör ellátását vagy a közhatalom gyakorlását szolgálják. 

8. §. 1) Az önkormányzat forgalomképtelen törzsvagyonát a következő vagyonelemek jelentik:
· helyi közutak és műtárgyaik (gyalogos alul- és felüljárók, hidak, járdák, buszvárók)

· közterek, (köz) parkok, közösségi célú sportlétesítmények

· vizek és közcélú vízi-létesítmények,

· levéltári anyag.

(2) Az önkormányzat a jogszabály által kötelezően forgalomképtelen törzsvagyonba sorolt vagyonelemeken túl, saját döntése alapján további forgalomképtelen törzsvagyonba sorolandó vagyonelemeket nem határoz meg.

9. § (1)  Az önkormányzat korlátozottan forgalomképes vagyonát – más jogszabályok szerint – a következő vagyonelemek jelentik:
· közművek – kiemelt jelentőséggel a vízi-közművek,

· intézmények épületei), középületek,

· műemlékek, 

· védett természeti területek,

· muzeális emlékek.

(2) Az önkormányzat a jogszabály által kötelezően korlátozottan forgalomképtelen törzsvagyonba sorolt – az (1) bekezdésben felsorolt – vagyonelemeken túl saját döntése alapján a temetőket sorolja még a forgalomképtelen törzsvagyonba.

(3)A korlátozottan forgalomképesség tartalma az egyes vagyonelemek vonatkozásában az alábbiakat jelöli:

A/ Közművek:

Vízi-közművek nem elidegeníthetőek, nem megterhelhetőek.

A vízi-közműveket az önkormányzat többségi részesedéssel az e célra létrehozott gazdálkodó szervezet útján működtetheti (apportálhatja olyan gazdasági társaságba, amelyekben többségi tulajdonnal rendelkezik).

Egyéb közművek működtetési jogát koncessziós szerződés keretében lehet átengedni.

Az önkormányzat a közüzeme működéséhez szükséges – a vagyonátadási törvények alapján az önkormányzat tulajdonába került – vagyont a közüzemre bízva. E vagyonnal a közüzem – ha jogszabály másként nem rendelkezik – önállóan gazdálkodik. 

A közüzemre bízott vagyont, a közműveket az önkormányzat csak a közüzem megszüntetése és átszervezése esetén – az átszervezéssel arányosan vonhatja el a közüzemtől.

          B/ Intézmények, középületek:

Az intézmények és középületek az adott intézményi feladat, illetve középület esetén a közfeladat ellátásáig nem idegeníthetőek el és nem terhelhetőek meg.

Nem idegeníthető el adott intézmény és középület akkor sem, ha az intézményi, illetve a közfeladat ellátása csak ideiglenesen szünetel. A használat és a hasznosítási jog is csak 1 évnél rövidebb időszakra ruházható át. 

           C/ Műemlékek:

Az önkormányzat tulajdonába kerülő műemlék épületek elidegenítéséhez

Megterheléséhez, kezelői joga átruházásához, használati vagy bérleti joga gazdasági társaságba való beviteléhez az illetékes miniszter hozzájárulása is szükséges. 

            D/ Védett természeti területek:

Az önkormányzat tulajdonába kerülő védett természeti területek elidegenítéséhez, kezelői vagy használati jogának átadásához az illetékes miniszter engedélye is szükséges.

      E/ Muzeális emlék:

A muzeális emlék elidegenítéséhez a művelődési és közoktatási miniszter hozzájárulása szükséges.

      F/ Temetők:

A temető céljára használt földterületeket a temetkezési cél fennállásáig, továbbá a temető jogszabály szerinti megszüntetéséig nem elidegeníthető, nem megterhelhető, vállalkozásba, társulásba nem vihető. 

(4) A korlátozottan forgalomképes vagyontárgyat forgalomképes egyéb vagyonná a Képviselő-testület döntésének megfelelően, rendelet módosítással, illetve helyi népszavazás után lehet átminősíteni.

                           Az önkormányzat egyéb vagyona

10. § Az önkormányzat egyéb vagyonát jelenti mindazon vagyon, amely nem tartozik az önkormányzat törzsvagyonába.

11.§ Az önkormányzat egyéb vagyona forgalomképes.

II. fejezet

                          A vagyon feletti tulajdonosi jog gyakorlása

                          A tulajdonosi jogok gyakorlója, hatáskörök

12.§.(1) A helyi önkormányzatot – a jogszabályban meghatározott eltérésekkel – megilletik mindazok a jogok és terhelik mindazok a kötelezettségek, amelyek a tulajdonost megilletik, illetve terhelik.

(2) A helyi önkormányzat jogi személy. Az önkormányzatot megillető tulajdonosi jogok gyakorlásával kapcsolatos feladatok és hatáskörök a képviselőtestületet illetik meg. 

(3) A képviselő-testületet a polgármester képviseli. 

(4) A képviselő-testület a (2) bekezdésben megjelölt hatásköreit az e rendeletben meghatározottak szerint a polgármesterre ruházza.

           (5)A  tulajdonosi jogok gyakorlásával kapcsolatos feladatok és       

           hatáskörök pontos meghatározását e rendelet tartalmazza. 

                                        Az egyes tulajdonosi jogok

Vagyon elidegenítés (értékesítés és ingyenes átruházás)

13. §. (1)  Vagyont értékesíteni  1000000Ft.értékhatár felett 
                 versenytárgyalás útján lehet.

A versenytárgyalásnak nyilvánosnak – indokolt esetben zártkörűnek – kell lennie.

Vagyont értékesíteni a versenytárgyaláson a legjobb ajánlatot térő részére lehet. 

(2) Nem lehet értékesíteni az önkormányzat forgalomképtelen törzsvagyona körébe sorolt vagyont.

(3) Feltételekkel lehet értékesíteni – a 9. § (2) bekezdésben meghatározottak szerint – az önkormányzat korlátozottan forgalomképes törzsvagyona körébe sorolt vagyont.

(4) Az egyéb vagyon az alábbiak szerint értékesíthető:

         - A/ A képviselő-testület a 500000-1000000Ft. értékhatárok közé eső        

            vagyon értékesítéséről a megyei lapban való hirdetéssel, a legjobb  

            ajánlattevő javára dönt. 

14.§ (1) Az önkormányzat vagyonát ingyenesen átruházni az e rendeletben 
          meghatározottak szerint lehet. 

(2) A forgalomképtelen  törzsvagyon körébe tartozó vagyont ingyenesen átruházni nem lehet. 

(3) A korlátozottan forgalomképes törzsvagyon körébe tartozó vagyont ingyenesen átruházni – a 9.§ (2) bekezdésben meghatározottak szerint-

lehet.

(4) Az önkormányzat egyéb vagyonába tartozó vagyon az alábbi feltételekkel ruházható át ingyenesen:

     a/. 0. Ft feletti – ingó és ingatlan, illetve vagyoni értékű jogok    

          fogalomkörébe tartozó – vagyon, ingyenes átruházásáról a   

          képviselő-testület dönt. 

A vagyon megterhelése

15. § Az önkormányzat forgalomképtelen törzsvagyona nem terhelhető meg. 

16. § Az önkormányzat korlátozottan forgalomképes törzsvagyona a 9. § (2) bekezdésében rögzítettek alapján, valamint az önkormányzat képviselő-testülete döntése alapján nem terhelhető meg. 

17. § Az önkormányzat forgalomképes egyéb vagyona megterhelhető. A vagyon 

megterhelése – értékhatár nélkül – a képviselő-testület joga.

A vagyon vállalkozásba vitele, vagyon a vállalkozásban

18.§ (1) Az önkormányzat saját felelősségére vállalkozási tevékenységet folytathat. A vállalkozás folytatására az önkormányzat vonatkozásában kizárólag a költségvetési alapokmány szerint kerülhet sor.

(2) Az önkormányzat vállalkozása kötelező feladatainak ellátását nem veszélyeztetheti.

(3) Az önkormányzat olyan vállalkozásban vehet részt, amelyben felelőssége nem haladja meg vagyoni hozzájárulásának mértékét. 

19.§ Az önkormányzat forgalomképtelen vagyona vállalkozásba nem vihető be.

20. § Az önkormányzat korlátozottan fogalomképes vagyona a 9. § (2) bekezdésében, valamint az alábbiakban meghatározott feltételek betartása mellett vihető be vállalkozásba:

        a/ A közművek által megtestesített önkormányzati vagyon a vagyonátadási 

        törvényből kifolyólag vesz részt vállalkozásban, a különböző gazdasági 

        társaságban megjelenő részesedés formájában. A vagyonnal kapcsolatos    

        tulajdonjogi gyakorlására a jogszabályok, illetve a 23-25. §-ok alapján   

        kerülhet sor.

        b/ Az intézmények és középületek, a műemlék épületek, a védett természeti   

       értékek, a muzeális emlékek, mint vagyontárgyak nem szolgálhatnak    

       közvetlen vállalkozási célt.

21. § Az önkormányzat egyéb vagyona vállalkozásba vihető.

22. § Az önkormányzat vagyonának vállalkozásba viteléről értékhatártól függetlenül az önkormányzat képviselő-testülete dönt. 

23.§ (1) Az önkormányzat a vagyonátadási törvények alapján vagyonával a közműveket – beleértve a gyógyszertári központokat is – működtető gazdasági társaságok tagjává vált. 

(2) Az önkormányzat vagyona megjelenik részvény, üzletrész, esetleg vagyoni betét formájában. 

24. § Az önkormányzat a kötelező feladatainak ellátására gazdasági társaságban részt vehet. Betéti társaságnak csak kültagja lehet. 

25. § A vállalkozással kapcsolatos minden jogosítványt, beleértve a részesedésekkel (részvények, üzletrészek, vagyoni betétek) kapcsolatos döntéseket a képviselő-testület hozza meg. 

A vagyon egyéb – más célú hasznosítása (használat, hasznosítási jog, társulás, értékpapír vásárlás)

26. § Az önkormányzati vagyon használat, illetve hasznosítás jogát átengedni 500000Ft érték felett versenytárgyalás útján lehet.

A versenytárgyalásnak nyilvánosnak kell lennie, de a képviselő-testület döntése alapján, az általa indokoltnak tartott esetekben lehetőség van a zártkörű versenytárgyalás megtartására is. 

A versenytárgyalás alá eső vagyon használati, illetve hasznosítási jogát átengedni a versenytárgyaláson résztvevő legjobb ajánlattevő részére szabad. 

27. §  A használat és a hasznosítási jog átadása történhet ingyenesen, illetve visszteher mellett. 

28.§ A használat és a hasznosítási jog átadása történhet az adott vagyon koncessziós szerződéssel való üzemeltetésével, illetve más egyéb bérleti jogviszonnyal. 

Koncessziós szerződés kötésére a képviselő-testület jogosult. 

29. § Az önkormányzat forgalomképtelen törzsvagyonának használati, illetve hasznosítási jogát átengedni csak az alábbi módon és esetekben lehet:

      a/ koncessziós szerződéssel, jogszabály, illetve e rendelet szerint:

      b/ az önkormányzat külön rendeletében meghatározottak szerint 

          (pl.: közterület-foglalás, parkolási rendelet alapján).

30. § Az önkormányzat korlátozottan forgalomképes törzsvagyonának használati, illetve hasznosítási jogát – a 9. § (2) bekezdésben meghatározott feltételek  megtartása mellett – át lehet engedni:

       a/ koncessziós szerződéssel, 

       b/ bérleti szerződéssel jogszabályban rögzített feltételek mellett a 33-34. § 

           betartásával, illetve önkormányzati rendelet alapján.   

31. §  Az önkormányzat forgalomképes egyéb vagyonának használati, illetve hasznosítási jogát – ideiglenesen – át lehet engedni:

            a/ koncessziós szerződéssel,

            b/ bérleti szerződéssel,

                használati díj ellenében. 

32. § (1)  A képviselő-testület a  300000-500000 Ft értékhatárok közé eső vagyon használati, illetve hasznosítási jogának átengedéséről a megyei lapban való hirdetéssel, a legjobb ajánlattevő javára dönt. 

(2)  100000-300000 Ft értékhatárok között a képviselő-testület a helyben szokásos módon hirdeti ki a használat, illetve hasznosítási jogra való ajánlattétel jogát. A képviselő-testület a legjobb ajánlattevő javára dönt. 

(3) A képviselő-testület dönt értékhatár nélkül a használat, illetve hasznosítási jog átengedéséről. 

(4) A képviselő-testület egyes – a mellékletben meghatározott – ingatlanok hasznosítására vonatkozóan a 2. Számú mellékletben rögzített bérleti, illetve használati díjakat állapítja meg. 

33. § -----/Hatályon kívül/
34. § Az önkormányzati vagyon használati, illetve hasznosítási jogának ingyenes átengedése – az átengedés időtartamától függetlenül – értékhatár nélkül a képviselő-testület joga.

35. § (1) Az önkormányzat vagyona társulásba vihető.

(2) Az önkormányzat társulásba vitt vagyonát a társuló helyi önkormányzat vagyonaként kell nyilvántartani. A vagyonszaporulat a társult helyi önkormányzatok közös vagyona és arra – az önkormányzatok eltérő szabályozása hiányában – a Ptk. Közös tulajdonra vonatkozó szabályait kell alkalmazni. 

(3) A társulás ingatlanvagyonának felújítása és fejlesztése a társuló önkormányzatok képviselő-testületének döntése alapján történi. 

36. § Az önkormányzat forgalomképtelen törzsvagyona társulásba nem vihető be. 

37. § Az önkormányzat korlátozottan forgalomképes törzsvagyona körébe sorolt vagyonelemek közül az alábbiak társulásba:

Intézmények épületei, középületek.

38. § Az önkormányzat forgalomképes egyéb vagyona társulásba vihető.

39. § (1) Az önkormányzat az ideiglenesen feleslegessé vált pénzeszközeiből értékpapírt vásárolhat. 

(2) A   0 Ft feletti értékpapír vásárláskor a képviselő-testület dönt arról, hogy milyen megnevezésű, címletezésű és lejáratú értékpapír kerüljön megvásárlásra. 

(3) A  0Ft feletti, meglévő értékpapírok értékesítéséről, az értékesítés módjáról, feltételeiről a képviselő-testület dönt. 

Az önkormányzat követeléseiről való lemondás

40. § (1) Az önkormányzat követeléseiről – mint az önkormányzati vagyon részéről – való lemondás joga:

        a/ az adósok, vevők és egyéb követelések vonatkozásában  0-Ft-

        tól a képviselő-testület joga,

        b/ a polgármester joga –  a képviselő-testület által átruházott 

        hatáskörben - , értékhatár nélkül, a munkavállalókkal szembeni különféle 

        követelésekről való lemondás joga.

(2) A polgármester az (1) bekezdés b/  pontja szerint hozott döntéseiről a soron következő ülésen tájékoztatja a képviselő-testületet. 

41. § (1) A 40. § (1) bekezdés a) pontjában meghatározott követelésről csak akkor lehet lemondani, ha:

                a/ ha az nem veszélyezteti az önkormányzat likviditását:

                b/ ha a követelés érvényesítésére érdekében indított eljárás során a 

                    követelés részben vagy egészben nem behajtható, és remény sincs a 

                    követelés későbbiekben való behajthatóságára:

                c/ ha a követelés érvényesítése, behajtása bizonyíthatóan a követelés 

                    összegét meghaladó költségekkel járna:

                d/ ha bíróság bevonásával történő behajtás során – figyelembe véve az 

                    a/ és b/ pontokban foglaltakat a követelésről való lemondásról bírói 

                    egyezség  történt.

                e/ ha a felszámolási eljárás, illetve a csődeljárás során a követel

                    és részben vagy egészben nagy valószínűséggel pénzügyileg nem 

                    realizálható, illetve ha a csődeljárás során – figyelembe véve az a/ 

                    és b/ pontokban foglaltakat  csődegyezségi megállapodást kötöttek:

                f/ ha a követeléssel érintett szerv, vagy személy nem elérhető, nem    

                    lelhető fel – és ez bizonyított. 

(2) A polgármester az e rendeletben hatáskörébe utalt önkormányzati követelésről való lemondás jogát az (1) bekezdés a) pontját figyelembe véve gyakorolja. 

(3) A követelésről való lemondás történhet az egész követelésre, valamint a követelés egy részére vonatkozóan. 

Hitelfelvétel és törlesztés, kötvény kibocsátás, beruházás és felújítás, lízing

42. § (1) Az önkormányzat hitelt vehet fel és kötvényt bocsáthat ki.  A hitel felvételével, a meglévő hitelek törlesztésével, valamint a kötvény kibocsátással kapcsolatos rendelkezéseket az önkormányzat költségvetési rendelete állapítja meg. 

(2) Az önkormányzat a költségvetési rendeletében dönt, hogy milyen beruházásokat, felújításokat valósít meg, s rendelkezik azok pénzügyi fedezetéről és szükség esetén a beruházásokkal, felújításokkal kapcsolatos rendről is. 

(3) Az önkormányzat lízingszerződés kötéséről a költségvetési rendeletében dönt. 

Ellenérték nélkül kapott, illetve felajánlott vagyon

43. § (1) Az önkormányzat számára más személy, illetve szerv által ellenérték nélkül juttatott (a továbbiakban térítés nélkül kapott) 0. Ft piaci, illetve becsült értéket elért vagyon elfogadásáról a képviselő-testület dönt. 

(2) A térítés nélkül kapott, illetve felajánlott vagyon elfogadásának feltétele, hogy az önkormányzat tudja teljesíteni az elfogadott vagyonnal kapcsolatos kötelezettségeket, s ezen kötelezettség teljesítése likvidítási problémát ne okozzon, és ne zavarja az önkormányzati feladatok ellátását. 

                                      Az intézmények gazdálkodása a vagyonnal 

44.§ Az önkormányzat a kötelező és a vállalt feladatinak ellátására intézményt alapíthat. 

Az alapított intézmény vagyona az önkormányzat vagyona, amit az önkormányzat az alapított intézmény használatába ad. A használat és használati jog – vagyonkezelési jog – átadása ingyenes, az önkormányzat a használat ellenértékét nem követelheti. 

Az önkormányzati vagyon használója azonban köteles teljesíteni az önkormányzatot, mint tulajdonost terhelő fizetési kötelezettségeket. 

45. § Az intézmény a használatába kapott ingatlanokat és ingókat – az alapfeladata sérelme nélkül – bevételei növelésére fordíthatja. 

46. § A képviselő-testület felhatalmazza – a gazdálkodásának megszervezése tekintettel – az önállóan gazdálkodó költségvetési szervnek besorolt intézmény vezetőjét az alábbiakban nevesített feltételek mellett egyes vagyonkezelési jogok gyakorlására:

             a/ Az intézmény vezetője a  50000.Ft értékhatár alatti, 

             feleslegesnek minősített ingókat a selejtezési és hasznosítási 

             szabályzatában meghatározottak szerint értékesítheti, illetve selejtezheti.     

             Az értékesítésről és a selejtezésről év végén az írásos beszámolóban    

             számot kell adni. 

             b/ Az intézmény vezetője az intézmény használatába adott ingatlanokra:

· eseti jelleggel, évenként maximum 10 alkalommal, alkalmanként    ......50000.Ft összegig,

· - maximum 1 hónap időtávlatra, és ...50000. Ft-ig

             saját hatáskörében bérleti szerződést köthet. 

c/ Az intézmény vezetője az intézmény használatába adott ingókat hasznosíthatja, ha a hasznosítás nem zavarja az alapfeladat ellátását.

d/  Az intézmény vezetője  köteles gondoskodni az intézmény használatában lévő ingatlanok karbantartásáról, az elhasználódott ingók pótlásáról. Az intézmény köteles a fenti kiadásokat a költségvetési tervezés folyamatában írásos előterjesztésében jelezni. 

e/ Az intézmény használatába adott ingatlanok és ingók felújítása az önkormányzat és az intézmény közös feladata. A felújítás tárgyában a képviselő-testület dönt az intézmény írásos előterjesztése alapján a költségvetési tervezéskor. 

A képviselő-testület a költségvetési rendeletében dönt arról, hogy a saját vagy az intézmény költségvetésében szerepelteti-e a felújítási előirányzatokat, s rendelkezésre bocsátja-e a felújítási pénzeszközöket. 

f/ Az intézmény vezetője   a vagyon ingyenesen történő átengedését a képviselő-testület engedélyével teljesítheti. 

Az intézmény a használatába adott vagyont nem terhelheti meg. 

g/ Az intézmény az alapító okirata szerint vállalkozhat, s vehet részt vállalkozásban. 

h/ Az intézmény vezetője a képviselő-testület engedélyével  vásárolhat értékpapírt, s dönthet ilyen névértéket képviselő értékpapír eladásáról, eladási feltételeiről. 

i/  Az intézmény követelésről az intézmény likviditásának megtartása mellett dönthet a képviselőtestület engedélyével. 

j/   Az intézmény a számára felajánlott vagyon elfogadásáról, illetve az ellenérték nélkül történő vagyon átvételéről .50000 Ft-ig saját hatáskörben dönthet: e feletti vagyon elfogadásról azonban csak a képviselőtestület jóváhagyásával dönthet.

47.§ (1) A gazdálkodása megszervezésére tekintettel részben önállóan gazdálkodónak besorolt intézmény vagyonkezelési feladatai a részben önállóan gazdálkodó intézmény, valamint a gazdálkodásának vitelére kijelölt önállóan gazdálkodó intézmény közötti – a képviselő-testület által jóváhagyott – megállapodás szerint alakulnak. 

(2) A részben önállóan gazdálkodó intézmény az előirányzatok feletti rendelkezési jogának megfelelően gyakorolhatja a 46. § pontban rögzített vagyonkezelési jogokat. 

48. § A közös alapítású és fenntartású intézmények vagyona feletti rendelkezési jogokat az alapítók és fenntartók között létrejött megállapodás rendezi. 

III. Fejezet

                                                 A vagyonleltár

49. § Az önkormányzat vagyonállapotát a vagyonállapotot mutató leltárban kell kimutatni az éves zárszámadáshoz kapcsolódóan. 

A leltár adott év december 31. fordulónappal kell készíteni.

50. § Az önkormányzat a vagyonát jogszabályban meghatározott módon köteles nyilvántartani, értékelni. 

51. § (1) A vagyonleltárnak külön kell tartalmaznia a törzsvagyont (forgalomképtelen és korlátozottan forgalomképes bontásban), valamint az önkormányzat egyéb vagyonát és a kötelezettségeket. 

A vagyonleltárnak a törzsvagyon tekintetében követnie kell az e rendeletben meghatározott vagyontípusokat. Ki kell emelni a befektetett eszközök csoportjaiban a részesedéseket, valamint az értékpapírokat.

(2) A vagyonleltárt határozattal kell elfogadni.

(3) A vagyonleltár szerkezetét az 1. számú melléklet tartalmazza.

52. § A leltár összeállításáért az önkormányzati hivatal vezetője tartozik felelőséggel. 

IV. Fejezet 

                                     A vegyes és záró rendelkezések 

A vagyon értékelése a tulajdonosi jogok gyakorlásakor 

53. § (1) A vagyon értékének meghatározásakor általában az adott vagyonnak az önkormányzat könyvviteli nyilvántartásában szereplő értékét kell alapul venni.

(2)A vagyon értékesítésekor (beleértve az értékpap1írokat is) 500000.Ft feletti vagyon piaci értékének meghatározása érdekében szakértő bevonása szükséges. Amennyiben a szakértő által meghatározott vagyoni érték magasabb, mint a könyvviteli nyilvántartásokban kimutatott érték, úgy az előbbi értéket kell alapul venni az értékesítéssel kapcsolatos jogok gyakorlásakor. 

(3) Apport gazdasági társaságba való bevitelekor a vagyon piaci értékét szakértő bevonásával kell megállapítani és a piaci értéken kell a vállalkozásba vinni. 

(4)A használat vagy hasznosítási jog átengedésekor az ellenérték meghatározásakor 100000 Ft érték felett a használat vagy hasznosítási jog piaci értékének meghatározása érdekében szakértő bevonása szükséges. 

A használat, illetve a hasznosítási jog átengedésére vonatkozó tulajdonosi jogok gyakorlására a piaci érték alapján kerülhet sor. 

54. § Az e rendeletben foglalt előírások teljesítéséről, különös tekintettel a tulajdonosi jogok gyakorlása e rendeletnek való megfelelőségéről – az e témában végrehajtott ellenőrzés megállapításai alapján – a jegyző évente legalább egyszer tájékoztatja a Képviselő-testületet. 

Záró rendelkezések

55. § Ezen rendelet a kihirdetés napját követő hónap első napján lép hatályba . 

      Komár András                                           Kaposvölgyiné dr. Hangyál Margit
       polgármester                                                                   jegyző

A rendelet kihirdetve:

Kelt : Nagyberki, 2001. március 20.
                                                                                        ........................................

                                                                                                      jegyző 

1. számú melléklet

                                           A vagyonleltár szerkezete

I.A vagyonleltár szerkezete:

1. A vagyonleltár alapvetően két fő részre tagozódik: jogosultságokra, és kötelezettségekre.

A jogosultságok között kell kimutatni az ingótulajdont, az ingatlantulajdont, a vagyoni értékű jogokat, valamint a befektetett eszközöket és az egyéb értékpapírokat. 

A kötelezettségek között kell kimutatni a pénzügyi kötelezettségeket és az egyes vagyontárgyakat terhelő kötelezettségeket. 

2.A vagyonleltárban feltüntetendő vagyonelemek és a vagyonelemek sorrendje:

2/1. Jogosultságok:

I. Forgalomképtelen törzsvagyon

1. Helyi közutak és műtárgyaik 

E címszó alatt meg kell jelölni külön a közutak, gyalogos alul- és felüljárók, hidak, járdák buszvárók alcímszóval az adott vagyonelemek címét, helyrajzi számát, területét, hosszát, egyéb jellemzőjét, fekvését. 

2. A terek és parkok 

E címszó alatt meg kell jelölni külön a terek és parkok bontásban a címhez besorolt ingatlanok címét, helyrajzi számát, területét, egyéb szükséges jellemzőjét. 

3. Vizek és közcélú vízilétesítmények

Itt meg kell jelölni a vizek esetében a kisvízfolyásokat, a központi kezelésű árkokat, valamint a közcélú vízilétesítményeket cím és hossz (fm), valamint az esetleges jelleg eltűntetésével.

4. Levéltári anyag

Az levéltári anyag esetében a vagyonleltárban a meglévő levéltári anyag folyóméterben kifejezett mennyiségét kell feltüntetni. 

II. Korlátozottan forgalomképes törzsvagyon

l. Közművek

A közművek esetében épületek, építmények, vonalas létesítmények csoportokat kell képezni, s azokon belül kell kimutatni a vagyonelemeket cím, helyrajzi szám, rendeltetés, nyilvántartott érték, használó, valamint ha van átmérő és hossz feltüntetésével. 

2. Intézmények (épületei), középületek

Az intézmények és középületek alcsoportokat képezve kell feltüntetni az önkormányzat intézményeit, illetve a középületeit. Az egyes ingatlanok mellé fel kell tüntetni az ingatlanok címét, helyrajzi számát, a területét, a tulajdoni hányadot, az ingatlan rendeltetését, a használó hivatali szerv, illetve  intézményi funkció megnevezését, valamint a nyilvántartás szerinti értéket. 

3.Műemlékek 

A műemlékek cím alatt fel kell sorolni az önkormányzat vagyonát képező műemlékeket. Minden egyes műemléknél fel kell tüntetni a helyrajzi számot, címet, területet, tulajdoni hányadot, a műemlék rendeltetését, a műemléki törzsszámot, a tulajdonszerzés időpontját és az adott műemlék korlátozottan forgalomképességének tartalmát. 

4.Védett természeti területek 

A védett természeti területnek besorolt vagyonelemek esetében a vagyonleltárnak természeti területenként tartalmaznia kell az ingatlan helyrajzi számát, ha van címét, az adott ingatlan önkormányzatot megillető tulajdoni számát, ha van címét, az adott ingatlan önkormányzatot megillető tulajdoni hányadát, a védettséget elrendelő jogszabályt, a vonatkozó határozat számát, a védettség jellegét, a korlátozott forgalomképesség tartalmát. 

5.Muzeális emlékek 

A muzeális emlékek vagyoni körön belül muzeális emlékenként fel kell tüntetni: ha van a pontos címet, helyrajzi számot, a muzeális emlék törzskönyvben nyilvántartott muzeáliák darabszámát. 

6.Egyéb korlátozottan forgalomképes vagyon

Itt kell felsorolni az 1-5.pontba nem tartozó, de korlátozottan forgalomképes vagyon körébe sorolt vagyon nevét, ha van címét, helyrajzi számát, egyéb jellemzőjét. 

III. Egyéb vagyon

1. Ingatlanok

Az ingatlanok esetében fel kell  tüntetni ingatlanonként: a címet, helyrajzi számot, területet, tulajdoni hányadot, rendeltetést, a nyilvántartási értéket, egyéb az ingatlan forgalomképességét befolyásoló tényt. 

2. Ingók

Az ingók címszó alatt fel kell tüntetni az ingók összértékét.

Ki kell emelni az ingók közül a befektetett eszközöket, ezen belül a részesedéseket, az értékpapírokat nyilvántartási értéken.

Ki kell mutatni a nem befektetett célú értékpapírokat a nyilvántartási értéken. 

3. Vagyoni értékű jogok

Szerepeltetni kell vagyoni értékű jogonként a jogokat megjelölve.

2/2. Kötelezettségek

1. Pénzügyi kötelezettségek

A pénzügyi kötelezettségeket lejárati idő szerint külön csoportban kell feltüntetni. Az így képzett csoportokon belül, összegszerűen meg kell határozni, hogy adott kötelezettség mely szervhez (intézményhez) kapcsolódik. 

2.Vagyontárgyakat terhelő kötelezettségek

E kategóriában kell megjelölni az ingatlanokat, illetve egyéb vagyontárgyakat terhelő kötelezettségeket. 

A kötelezettségeket összegszerűen, a kötelezettség megnevezésével együtt kell feltüntetni. 

3.A vagyonleltár melléklete

3/1. Az önállóan  gazdálkodó és a részben önállóan gazdálkodó intézmények kezelésében lévő vagyonról a 2. Pontban rögzített szerkezetű vagyonleltárt lehet készíteni az önkormányzati vagyonleltár részletezéseként. 

3/2. A vagyonleltár mellékleteként össze kell állítani az önkormányzat tulajdonában lévő lakások és nem lakás céljára szolgáló helyiségek jegyzékét, ha az önkormányzat rendelkezik ilyen ingatlanokkal. 

2. számú melléklet

A rendelet 32. § (4) bekezdéséhez,

Az ingatlanok bérleti, használati díjairól

	Sor-szám
	Az ingatlan
	Bérleti díj összege
(Ft/hó, Ft/év)

